b'\n_START_ARTICLE_\nDidysis baltasis garnys\n_START_SECTION_\nI\xc5\xa1vaizda\n_START_PARAGRAPH_\nBaltasis garnys yra ma\xc5\xbedaug pilkojo garnio dyd\xc5\xbeio. Patinas visas baltas, pakau\xc5\xa1io ir pagurklio plunksnos truput\xc4\xaf pailg\xc4\x97jusios. Vasar\xc4\x85 nugaros plunksnos b\xc5\xabna puo\xc5\xa1nios su pla\xc4\x8dioms v\xc4\x97tykl\xc4\x97mis, ilgesn\xc4\x97s net u\xc5\xbe uodeg\xc4\x85. Pilka oda apie akis \xc5\xbealia. Snapas juodas, pamatin\xc4\x97 jo dalis geltona. Kojos juodos. Rainel\xc4\x97 geltona._NEWLINE_Patel\xc4\x97 pana\xc5\xa1i \xc4\xaf patin\xc4\x85, tik jos \xe2\x80\x9epuo\xc5\xa1niosios\xe2\x80\x9c nugaros plunksnos trumpesn\xc4\x97s. Jaunikliai pana\xc5\xa1\xc5\xabs \xc4\xaf suaugusius pauk\xc5\xa1\xc4\x8dius poilsio apdaru.\n_START_SECTION_\nPaplitimas\n_START_PARAGRAPH_\nEurazijoje paplit\xc4\x99s nuo pietin\xc4\x97s \xc4\x8cekijos, Slovakijos, Austrijos iki Ramiojo vandenyno. \xc5\xa0iaur\xc4\x97je arealas siekia Dnepro, Dono, Volgos \xc5\xbeemupius, \xc5\xa0iaur\xc4\x97s Kazachstan\xc4\x85, Mongolij\xc4\x85, Am\xc5\xabro vidurup\xc4\xaf, Primor\xc4\x99. \xc4\xae pietus paplit\xc4\x99s iki okeanini\xc5\xb3 pakran\xc4\x8di\xc5\xb3, Irano, Ma\xc5\xbeosios Azijos, Balkan\xc5\xb3 pusiasalio. Taip pat gyvena \xc5\xa0iaur\xc4\x97s ir Piet\xc5\xb3 Amerikoje, Afrikoje, Australijoje, Zondo salose, Naujojoje Zelandijoje. \xc5\xbdiemoja pietin\xc4\x97se arealo dalyse._NEWLINE_Gyvena pietiniuose kra\xc5\xa1tuose, retkar\xc4\x8diais u\xc5\xbeklysta ir \xc4\xaf Lietuv\xc4\x85.\n_START_SECTION_\nBiologija\n_START_PARAGRAPH_\nPer\xc4\x97jimo laikotarpiu aptinkamas didel\xc4\x97se pelk\xc4\x97se, upi\xc5\xb3 senvag\xc4\x97se, e\xc5\xbeer\xc5\xb3 pakrant\xc4\x97se, salose, apaugusiose pla\xc4\x8dia nendri\xc5\xb3 ir kr\xc5\xabm\xc5\xb3 juosta. Maitinasi tiek s\xc5\xabri\xc5\xb3, tiek g\xc4\x97l\xc5\xb3 vanden\xc5\xb3 seklumose, kanal\xc5\xb3 ir tvenkini\xc5\xb3 pakra\xc5\xa1\xc4\x8diuose, ry\xc5\xbei\xc5\xb3 laukuose. Retesnis sausose ir \xc5\xa1lapiose pievose. Per klajones gali sustoti prie \xc4\xafvairi\xc5\xb3 sekli\xc5\xb3 vandens telkini\xc5\xb3._NEWLINE_Didysis baltasis garnys \xe2\x80\x93 atsargus, bailus pauk\xc5\xa1tis. Maitinasi atvirose vietov\xc4\x97se, kad i\xc5\xa1 tolo pasteb\xc4\x97t\xc5\xb3 prie\xc5\xa1\xc4\x85. Pabaidytas staigiai kyla auk\xc5\xa1tyn. Pakil\xc4\x99s iki tam tikro auk\xc5\xa1\xc4\x8dio, i\xc5\xa1tiesia kojas atgal, kakl\xc4\x85 sulenkia b\xc5\xabdinga garniams \xe2\x80\x9eS\xe2\x80\x9c forma ir, l\xc4\x97tai plasnodamas sparnais, skrenda tolyn nuo pavojaus vietos. Skrisdamas b\xc5\xabna dar atsargesnis. Retai tupia \xc4\xaf med\xc5\xbeius. Aktyvus dien\xc4\x85, bet per vidurdienio kar\xc5\xa1t\xc4\xaf laikosi kolonijose._NEWLINE_Skrisdamas \xc4\xaf pietus, prisijungia prie kit\xc5\xb3 b\xc5\xabri\xc5\xb3, da\xc5\xbenai \xe2\x80\x93 pilk\xc5\xb3j\xc5\xb3 garni\xc5\xb3. Peri kartu su garniniais bei irklakojiniais pauk\xc5\xa1\xc4\x8diais. D\xc4\x97tyje paprastai b\xc5\xabna 3\xe2\x80\x934 kiau\xc5\xa1iniai, kuriuos peri abu poros nariai apie 25 dienas. Jaunikliai lizdus palieka po ma\xc5\xbedaug 54 dien\xc5\xb3._NEWLINE_Minta daugiausia \xc5\xbeuvimis, varliagyviais, vabzd\xc5\xbeiais ir j\xc5\xb3 lervomis, bestuburiais, augalais.'